’n Man wat by ’n vulstasie beroof is, kon sy oë nie glo nie toe hy die voorval by die polisiekantoor wou aanmeld en die man wat hom glo beroof het in polisie-uniform agter die toonbank aantref.
Dié konstabel (29) in die aanklagkantoor was glo die man wat hom kort tevore met ’n vuurwapen gedreig en beroof het.
Malatjie het Dinsdagoggend vroeg, terwyl hy aan diens was, na ’n vulstasie in Onderstraat gegaan om glo kos te koop. Hy het toe glo gewone klere bo-oor sy polisie-uniform aangetrek en die winkel by die vulstasie beroof terwyl hy mense met sy dienspistool gedreig het.
Malatjie het glo ’n onbekende bedrag geld geroof voordat hy terug polisiekantoor toe is om sy skof te voltooi.